Sukkel met skrywersblok? – deur Wilna Adriaanse | The Writers College
- March 28, 2016 April 13, 2016 566
Alle skrywers vrees die welbekende "skrywersblok": wanneer jy die wit bladsy voor jou het, pen in die hand, gereed vir die eerste word, maar niks gebeur nie. Daar is nie 'n enkele gedagte wat jy op die papier kan neerskryf nie. Dit kan op enige stadium gebeur. Halfpad deur 'n manuskrip of halfpad deur jou skrywersloopbaan.
Hoe gemaak wanneer dit gebeur?
Dit is nie permanent nie.
Dit is belangrik om te onthou dit gebeur met almal en dat dit net tydelik is. Soms is dit 'n bedekte seën en daar is nie rede om paniekerig te raak nie. Jou energie en inspirasie sal terugkom.
Indien jy met 'n stuk skryfwerk sukkel, en dit voel of jy geen vordering meer maak nie, is die beste raad om dit te bêre en vir 'n paar dae, weke of selfs maande nie daarna te kyk nie. Begin iets anders skryf. Wanneer jy later met vars oë weer na jou ou skryfwerk kyk, staan jy soms verstom oor hoe goed dit is.
Probeer om deur die skrywersdroogte te werk, selfs al is dit die laaste ding wat jy op daardie stadium wil doen. Dit hoef nie aan dieselfde stuk werk te wees nie – jy kan iets anders skryf terwyl jy wag dat jou inspirasie terugkeer. Selfs al skryf jy gedurende hierdie tyd niks wat die moeite werd is om te bêre nie – dis net belangrik om aan die skryf te bly.
Om die heeldag by jou lessenaar te sit en wag vir die woorde om te kom kan baie uitputtend wees. Dit help om soms weg te kom en iets heeltemal anders te doen, soos om musiek te luister of een of ander fisieke aktiwiteit aan te pak. Paul Rudnick – dramaturg, draaiboekskrywer en romanskrywer – skryf as volg: "Writing is 90 percent procrastination: reading magazines, eating cereal out of the box, watching infomercials. It is a matter of doing everything you can to avoid writing, until about four in the morning and you reach the point where you have to write."
Baie skrywers is ywerige stappers – dit is asof die ritme van stap die skryfproses komplementeer en dikwels help om die gedagtes weer los te maak.
In 2002 wen sy Lapa-uitgewers se Liefdesverhaaltoekenning. In 2009 word Die Boek van Ester benoem vir die M-Net prys vir Mees Verfilmbare manuskrip en dieselfde boek wen 'n ATKV/Sanlam Woordveertjie vir Beste Liefdesverhaal. Wilna se boek, Vier seisoene kind wen ook in 2011 die ATKV Woordveertjie vir Beste Liefdesverhaal.
Wilna is sedert 2009 kursusleier vir die gewilde Basiese Kreatiewe Skryfkursus en die Skryf 'n roman kursus (SA Writers' College).
SA Writers' College bied sedert 2005 skrykursusse aan in Gauteng (Germiston, Johannesburg, Pretoria en Vereeniging); Noord-Kaap (Kimberley, Upington en Fraserburg); Wes-Kaap (George, Kaapstad, Knysna en Mosselbaai); Oos-Kaap (Alice, Aliwal-Noord, Bhisho, Graaff-Reinet, Grahamstad, King William's Town, Mthatha, Oos-Londen, Port Elizabeth); KwaZulu-Natal (Durban, Pietermaritzburg, Richardsbaai en Ulundi); Limpopo (Phalaborwa en Polokwane); Noordwes (Klerksdorp, Mafikeng, Mmabatho, Potchefstroom en Rustenburg); Mpumalanga (Nelspruit en Witbank); Vrystaat (Bloemfontein, Kroonstad, Sasolburg en Welkom)